ทองคำปิดร่วง 12.4 ดอลล์
สัญญาทองคำตลาดนิวยอร์กปิดร่วงลง12.4 ดอลล์ ปิดที่ 1,609.4 ดอลลาร์/ออนซ์ จากเงินดอลล์แข็งเทียบยูโร
6 ก.ค. 2555

สัญญาทองคำตลาดนิวยอร์กปิดร่วงลง12.4 ดอลล์ ปิดที่ 1,609.4 ดอลลาร์/ออนซ์ จากเงินดอลล์แข็งเทียบยูโร
สัญญาทองคำตลาด COMEX (Commodity Exchange) ส่งมอบเดือนส.ค.ร่วงลง 12.4 ดอลลาร์ หรือ 0.77% ปิดที่ 1,609.4 ดอลลาร์/ออนซ์ หลังจากเคลื่อนตัวในช่วง 1609.4 - 1605.5 ดอลลาร์
สัญญาทองคำร่วงลงหลังจากสกุลเงินดอลลาร์สหรัฐแข็งค่าขึ้นเมื่อเทียบกับยูโร ภายหลังจากที่ธนาคารกลางยุโรป (อีซีบี) มีมติลดอัตราดอกเบี้ย 0.25% สู่ระดับต่ำสุดเป็นประวัติการณ์ที่ 0.75% และนายมาริโอ ดรากิ ประธานอีซีบีเตือนว่า ความเสี่ยงที่จะทำให้เศรษฐกิจในยูโรโซนเผชิญกับภาวะขาลงนั้น เริ่มปรากฎชัดขึ้น ขณะที่อัตราการขยายตัวทางเศรษฐกิจของยูโรโซนยังคงอ่อนแอ และความไม่แน่นอนทางเศรษฐกิจยังคงส่งผลกระทบต่อความเชื่อมั่นและภาวะการลงทุนในตลาด
นักลงทุนจับตาดูตัวเลขการจ้างงานนอกภาคเกษตรเดือนมิ.ย.ของสหรัฐ ซึ่งกระทรวงแรงงานสหรัฐจะเปิดเผยในวันนี้ เวลา 19.30 น.ตามเวลาไทย โดยนักวิเคราะห์คาดว่าการจ้างงานเดือนมิ.ย.น่าจะเพิ่มขึ้น 90,000-95,000 ตำแหน่งโดยประมาณ หลังจากเพิ่มขึ้นเพียง 69,000 ตำแหน่งในเดือนพ.ค. และคาดว่าอัตราว่างงานจะทรงตัวที่ 8.2%